Komisjoni määrus (EÜ) nr 1475/2003,

20. august 2003,

süvavee korallriffide kaitse kohta traalpüügi mõju eest Šotimaast loodesse jääval alal

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse nõukogu 20. detsembri 2002. aasta määrust (EÜ) nr 2371/2002 ühisele kalanduspoliitikale vastava kalavarude kaitse ja säästva kasutamise kohta, [1] eriti selle artiklit 7,

ning arvestades järgmist:

(1) Vastavalt määrusele (EÜ) nr 2371/2002 seisneb ühine kalanduspoliitika ettevaatuspõhimõtte kohaldamises meetmete võtmisel minimeerimaks kalapüügi mõju mere ökosüsteemidele.

(2) Vastavalt hiljutistele teadusaruannetele ja eriti Rahvusvahelise Mereuurimise Nõukogu aruannetele on leitud ja kaardistatud süvavee korallide (Lophelia pertusa) kolooniad Šotimaast loodes asuvas Ühendkuningriigi jurisdiktsiooni alla kuuluvas piirkonnas. Need kolooniad, nn Darwin Mounds, paistavad olevat heas kaitsestaatuses, kuid neil on märke kahjustustest põhja traalimise tõttu.

(3) Teadusaruanded näitavad, et sellised kolooniad on elupaigaks tähtsatele ja suure mitmekesisusega bioloogilistele kooslustele. Need elupaigad on laialdaselt tuntud esmajärjekorras kaitset vajavatena. Kirde-Atlandi merekeskkonna kaitse konventsioon (OSPAR) lisas hiljuti süvavee korallriffid ohustatud elupaikade nimekirja.

(4) Nõukogu 21. mai 1992. aasta direktiiv 92/43/EMÜ looduslike elupaikade ja loodusliku loomastiku ja taimestiku kaitse kohta, [2] viimati muudetud direktiiviga 97/62/EÜ, [3] asetab riffid ühenduse huviorbiidis olevate looduslike elupaikade hulka, mille säilitamine nõuab eri kaitsealade kindlaksmääramist. Ühendkuningriik on ametlikult väljendanud oma kavatsust määrata Darwin Mounds eri kaitsealaks, et kaitsta seda liiki elupaika, täites oma kohustusi kõnealusese direktiivi alusel.

(5) Ühendkuningriik on juhtinud komisjoni tähelepanu faktile, et liikuvaid süvaveekalade parvi jälitades võivad traalerid koguneda Darwin Moundsi piirkonda ja tekitada kõnesolevatele süvavee elupaikadele korvamatut kahju.

(6) Ühendkuningriik on seepärast taotlenud erakorraliste meetmete vastuvõtmist määruse (EÜ) nr 2371/2002 alusel põhjatraali keelustamise kohta eespool nimetatud korallikolooniates. Ühendkuningriik on oma taotluse teatavaks teinud teistele liikmesriikidele, kes pole saatnud komisjonile tähtajaks mingeid märkusi.

(7) Ühendkuningriigi esitatud tõendeid silmas pidades tuleb järeldada, et kõnesoleva elupaiga kaitse on tõsises ohus ja vajalik on viivitamatu tegutsemine. Lähikuudel jätkuks oluline kalapüük põhjatraalidega asjaomases piirkonnas, enne kui nõukogu saaks võtta meetmeid; seetõttu on vaja kohe keelustada kohese jõustumisega põhjatraalide kasutamine eespool nimetatud korallikolooniates, võttes erakorralised meetmed määruse (EÜ) nr 2371/2002 alusel,

ON VASTU VÕTNUD KÄESOLEVA MÄÄRUSE:

Artikkel 1

Laevadel keelatakse põhjatraali või sarnaste merepõhjaga kontaktis olevate veetavate võrkude kasutamine järgmisi koordinaate ühendava joonega piirne

val alal:

laiuskraad 59o 54′ N | pikkuskraad 7o 39′ W |

laiuskraad 59o 54′ N | pikkuskraad 6o 47′ W |

laiuskraad 59o 37′ N | pikkuskraad 6o 47′ W |

laiuskraad 59o 37′ N | pikkuskraad 7o 39′ W |

Artikkel 2

Käesolev määrus jõustub järgmisel päeval pärast selle avaldamist Euroopa Liidu Teatajas.

Seda kohaldatakse 6 kuud.

Käesolev määrus on tervikuna siduv ja vahetult kohaldatav kõikides liikmesriikides.

Brüssel, 20. august 2003

Komisjoni nimel

komisjoni liige

Franz Fischler

[1] EÜT L 358, 31.12.2002, lk 59.

[2] EÜT L 206, 22.7.1992, lk 7.

[3] EÜT L 305, 8.11.1997, lk 42.

--------------------------------------------------